121 Eleccio uel eligere

Eleccio uel eligere. Eligit homo, eleccio Dominica est quadruplex. Nam est eterne predestinacionis, Eph. 1[:4]: *Elegit nos ante mundi constitutionem, ut essemus sancti* *et immaculati* *in conspectu ejus in caritate*.

¶ Ista predestinacio, licet, non sit ex meritis nostris. Tamen, effectus eius presupponit et exigit merita nostra. Vnde, sicut Act. 9[:15], Paulus predestinatus dicitur, *Vas electionis,* quia sicut vas preparatur ab artifice principali, qui illud ordinat, et a ministro, qui illo vtitur, mundatur, et aptatur ad opus, sic est de electis per predestinacionem. Judas electus fuit secundum presentem iustinam secundum illud, Joan. 6[:71]: *Nonne uos 12 elegi*, set quia finaliter suam eleccionem per praua opera peruertitur. Ideo, dixit Christus de eo *et vnus ex vobis diabolus est* [Joan 6:71]. Ideo dicit [2] Petrus canonica 1[:10]: *Fratres, satagite ut per bona opera certam vocationem, et electionem vestram faciatis*. Ut communiter, quilibet electus, donec fit confirmatus, disponit se ad statum ad quem electus est et conformat se ei quantum potest. Set homo eligitur a Deo ut viuat sine peccato. Nam *quemcumque eligerit* Dominus, *ipse sanctus* est, sicut dicitur Num. 16[:7]. Et certe si se transferat ad actum contrarium statui ad quem eligitur, utpote si electus in episcopum transferret se ad miliciam et fiat irregularis, sic si electus a Deo transferrat se ad statum repugnantem statui gracie contrahendo cum peccato per consensum expressum. Ideo erit confirmatus. Vnde quia Saul electus fuit a Domino, sicut patet [1] Reg. 9[:2], transtulit se ad inobedienciam contra Deum obiectus est, 1 Reg. 16[:23]. Et Extra, *De electione et [electi potestate]* c. *Publicato scrutinio,* electores non possusnt variare, set extra puplicacionem variare possunt et imitare.

¶ Deus solus est elector in hac eleccione et non puplicat quem eligit. Ideo dicitur supra in auctoritate, primum elegit nos in ipso et ideo potest propter demerita nostra variare eleccionem de nobis factam. Vnde dicit Chrisostomus in *[Opus]* *imperfectum super Matthaeum*, homilia 7, elegit eos non quasi apostolos, set quia apostoli possent fieri. Sicut artifex si viderit gemmas non dum dolatas eligit eas non quod sunt set quod fieri possunt. Sicut Dominus videns illos non opera eorum elegit set corda.

Secundo, diuina eleccio est presentis iustificacionis, Joan. 15[:16]: *Non vos me elegistis, sed ego elegi vos, et* ista eleccio debet habere timorem annexum ne contra eum excipiatur, Sap. 3[:6]: *Tamquam aurum in fornace probavit* electum Deus.

¶ Tercio est temporalis exaltacionis, Psal. [88:20]: *Exaltavi electum de plebe mea*. Et hec perpendit adeo per zelum et honestatem electi, 1 Pet. 2[:9]: *Vos* estis *genus electum, regale.* Sap. 3[:15], et que glorificacionis, Matt. 13[:48]: Elegit bonos *in vasa*, et in Psal. [64:5]: *Beatus quem elegisti et assumpsisti; inhabitabit in [atriis tuis]*.

¶ Circa eleccionem qua elegit homo, nota quod homo eligit aliquando hominem ad duo, ad prelaturam et ad amiciciam. Prima istarum debet fieri inuocata Spiritus Sancti gracia, sicut habetur, Extra, *De electione [et electi potestate]*, c. *Cum inter [universas]*. Et apostoli Mathiam premissa oracione dicentes, *Tu, Domine, qui nosti corda omnium, ostende quem elegeris*, Act. 1[:24].

¶ Figura huius habens 1 Reg. 16[:5], quando Samuel debuit eligere Dauid in regem dixit *ad immolandum*, *Veni, sanctificamini, et venite mecum ut immolem.* Et sanctificavit Ysai filios eligendos in praelatum. Eligitur ut immoletur Domino et eligentes deberent sanctificari. Vnde contingit aliquando quod gracia Spiritus Sancti est ita efficax quod non expectato processu iuris quasi /f.36ra/ vniuoca eleccio per inspiracionem celebratur. Sicut patet eleccio quia propter vbi tangitur de triplici forma electionis: per scrutinium, per compromissum, per inspicionem. Set prime due vie, quia innituntur humane industrie sepe falluntur. Vnde 1 Reg. 16[:7]: *Dixit Dominus ad Samuelem*, quando debuit eligere Dauid in regem, *Ne respicias vultum ejus, neque altitudinem staturae,* *nec juxta* hominum *ego judico*, etc.

Ex quo patet quod in eleccione ecclesiastica, non uult Dominus quod habeatur oculus ad proprium qualitatem sanguinis, sicut patuit in eleccione Mathie, Act. 1[:26], quia Dominus intuetur cor. Vnde Christus dixit, Joan. 13[:18]: *Ego scio quos elegerim.* Vnde in signum quod eleccio debet magis inniti diuine inspiracioni quam humane industrie, eleccio in sacra scriptura dicitur suscitacio, Eccli. 10[:4]: *Vtilem rectorem* in tempus *suscitabit.* Mercator pannorum aliquando elegit sibi pannum ad induendum et aliter ad vendendum. Ad vtendum elegit magis vtilem, ad vendendum magis desiderabilem quamuis peiorem. Sic pro vtilitatem ecclesie, semper deberet eligi melior, set ad placendum magnatibus terre quandoquo eligit magis acceptus illis qui quandoque minus videlict suscitare est de morte ad vitam vocare, set hoc est proprium solius Dei.

¶ Catulus leonis nascitur mortus set ad clamorem solius patris suscitatur, secundum Ysidorum, libro 12. Sic persona nascitur quasi mortua rara tante dignitatis, set ad vocem Dei Patris solius digne suscitatur, Gen. vltimo [49:9]: *Catulus leonis* [Juda], *quis suscitabit eum*? Vnde et 4 Reg. 9[:2], Jehu suscitatus in regem.

¶ Dicitur communiter ab hominibus eleccio creacio et racionabiliter, quia si electus sit malus, assumptus est ex nichilo, 1 Cor. 13[:2], dicitur *caritatem* si *non habuero, nihil sum.* Si autem est bonus eleccio, bene dicitur que est propria soli Deo, quia solus Deus facit bonum et *quemcumque eligerit* Dominus *ipse sanctus* est, sicut dicitur Numerus [16:7]. Sed est de quibusdam in collegio, sicut de scriptore falso, qui donec sit plene conductus scribet pulcram literam, set post conduccionem scribit peius et peius. Sic aliqui in collegio donec promoueantur, bene et honeste viuunt, set postmodum peius et peius. Sic contingit de Saule, primo Reg. [9:2] que in principiis suis *non* fuit melior eo in *Israel*, set postmodum nullus eo peior.

Ideo malo fine prohibet talem, describitur Bernardus, *Declamationes*, circuit sedulus explorator, sequitur, obsequitur, simulat et dissimulat, manibus ac pedibus nititur, si quomodo poterit recipere patrimonium Crucifixi. Prou. 30[:28]: *Stellio manibus nititur, et moratur in* domibus regnum. Stellio est animal in mundum nec habens alas nec pennas. Sic talis nec habet alas contemplacionis nec pennas honeste conuersacionis, et tamen honoratur et moratur in domibus regum. Talis eciam similis est hypotamo, de quo dicit Ysidorus, liber 12, [*Etymologiarum*], quod est monstrum in mari de quo nocte latenter exit et consumit vicina animalia et ne percipiatur ambulat retrocidendo, sic hypocrita qui videtur. Ac si fugeret terrenum honorem viuit quasi in mari penitencie. Set occulte exit quasi retrocidento ac si nollet honorem et tamen domos deuorat viduarum. Tales figurantur per sacerdotes Baal nichil comedebant, set de nocte latenter per occulta ostiola ingrediebant et edebant. Propter huius auelaciones quibus indigni promouetur, ecclesia est modo sterilis.

Vnde Bernardus, Vides totum zelum ecclesie pro dignitate non pro sanctitate. Ideo ecclesia est infecunda, secundum Aritotelem, 17, *De animalibus,* et idem dicit Ysidorum, liber 12, quod matres omnium animalium rapacium cito fiunt steriles, eo quod catuli lacerent matrices matrum. Sic modo ecclesia, cuius filii sunt rapaces dignitatum, cito fit sterilis. Et tales fetus sunt imperfecti, ceci, et aliqui nascuntur informes. Sic illi, qui nituntur rapere dignitates, sunt mortui, ceci, et informes. Tales eciam figurantur per Esau et Iacob qui collidebantur in vtero mortuo, Gen. 25[:25]. Ad literam vterque eorum nitebatur preire et primogenituram preripere. Tales comparantur vipere, de qua dicit Ysidorus, liber 12, catuli in vtero non ex- /f.36rb/ pectantes maturum partum corosis maternis laceribus vi erumpunt cum matris interitu. Vnde legitur Gen. 38[:27], quando Thamar habuit in vtero gellos, licet, Zaram preextenderet manum ad prius exeundum, tamen Phares primo exiit. Secundum Hieronimum, Zaram interpretur oriens et signat proficientem et talis quamuis extendat manum ad bona opera Phares tamen qui interpretur diuisio. Racio moralis secundum Doctores est quare Zaram non exiuit quia habuit manum ligatam per obstetricem in signum quod secundum bonam conscienciam non debet quicquam dare pro dignitate, Psal. [25:10]: *In quorum manibus iniquitates sunt dextera* *eorum repleta est muneribus*. Phares eciam qui interpretur violenter precessit quia *regnum celorum vim patitur, et violenti rapiunt illud*, Matt. [11:12]. Nota eciam quod in historia quod frater fratrem supplantauit. Ita est fere in omni tali casu, Jer. 9[:4]: *Unusquisque a proximo suo se custodiat, et in omni fratre suo non habeat fiduciam: quia omnis [frater] supplantans* supplantabitur, *et omnis amicus fraudulenter incedet*.

¶ Nota eciam hic quod eleccio figuratur per partum. Vnde fingit AEsopus in fabulis suis et Horacius poeta tangit in poetria sua quod mons quidam perturibat cum gemitu magne, et omnis nacio hic audiens pauebat, tandem peparit murem. Vnde Horacius, parturiunt montes nascetur ridiculus mus.

¶ Sic aliquando ecclesia, que est mons in vertice montium, que deberet montem patere, parit murem, Codex, *De episcopis et clericis [et orphano-trophis],* l. *Si quemquem*, vbi dicitur quod talis eligatur episcopi, qui ad quemcumque locorum peruenerit integritate vite alios purifices. Item Ysidorus, *De summo bono,* liber 3, c. 34, qui regimen sacerdocii contendit appetere, prius in se discuciat an vita honori congruat. Et Cassiodorus, electus siue prelatus debet excellere subditos, quantum caput excellit membra, quantum pastor excellet gregem, 1 Reg. 10[:23] stabat Saul alcior omni populo ab humero et sursum et ait Samuel certe videtis quem elegit Dominus quod non sit ei similes in populo. Ideo eo debet vigere sensus discrecionis, qui per quatuor demonstratur: per fidelitatem, per libertatem, per veritatem, per vnitatem. Et in eleccione non sit personarum accepcio, quo ad primum; non animorum coaccio, quo ad secundum; set sic eligendi noticia, quo ad tercium. Et eligencium concordia, quo ad quartum.

Oportet in quam quod sit fidelitas siue personarum accepcione. Ideo dicitur 4 Reg. 10[:3]: *Eligite meliorem.* Non dicitur diuiciorem, non generosiorem, set meliorem ut precellat alios bonitate sicut precedit dignitate, 1 Reg. 10[:24]: *Videtis quem elegit Dominus.* A capite siquidem debet descendere in membra sensus et motus. Sensus discrecionis et motus bene operacionis.

¶ Mala disposicio capitis nocet membris. Ideo dicitur [Job] 34[:4]: *Judicium eligamus, et videamus quid sit melius*.

Secundo, requiritur liberalitas ita ut nulla sit coaccio vocum, nec compulsio precium, nec concussio minarum, nec oblacio munerum, set libere eligatur placens Deo, non mundo tantum, aut hominibus tantum, set multi in hoc negocio sunt similes stulto qui pocius[[1]](#endnote-1) elegit caseum eo quod diligat eum ad comedendum, quamuis non sit ei proficuus, ymmo contrarius. Sic quidam volunt eligere sibi simile ut superbi superbum, auarus auarum, dissoluti dissolutum. Iccirco quamuis eleccio debeat esse libera, debet tamen esse discreta et non Deo odiosa, Josh. 24[:15]: *[Optio vobis datur: eligite hodie quod placet vobis, cui seruire debeatis]: Ego autem et domus mea serviemus Domino*, id est, illi qui magis conformis est Deo.

Tercio, in eleccione sit veritas ut sit ibi ipsius eligendi noticia sunt, enim, quidam pocius eligentes personas ignotas quam notas. Ideo contingit talibus sicut de ranis, qui importunitate suam pocius eligerunt sibi ciconiam[[2]](#endnote-2) in regem quam ranam, et alando pocius eligerunt busardum quam alandam. Ideo dicitur Deut. 17[:15]: *Constitues, quem elegerit Dominus de numero fratrum tuorum*, etc. vsque *pondera*.

Quarto, requiritur vnitas, Osee 1[:11]: *Congregabuntur filii [Juda et filii] Israel; et ponent sibimet caput unum*. Ita quidem quod caput illud non sit acephalum quia talem corpus foret monstruosum.

¶ Item eligi non debent subdole, [1 Cor. 1:26: *non multi] sapientes*, ne forte perfidiam corruant cum Iuda, Joan. 6[:71]: *Nonne ego* /f.36va/ *vos 12 elegi: et unus ex vobis diabolus est?*

¶ Item, nec sponte se ingerentes, 1 Paralip. 15[:11] dicitur de Aminadab, fratre Dauid, non hunc elegit Dominus, ne forte per inobedienciam cum Saule corruat, qui prius erat bonus, 1 Reg. 9[:2]. Item, nec ambiciosi, infermentes, [Psal. 77:67]: *Tribum Effraim non elegit,* ne forte ruant per superbiam, sicut contigit de multis prelatis, Exod. 15[:4]: *Electi principes eius submersi sunt in mari Rubro*.

¶ In negocio eleccionis duo debent pensari: eleccionis operacio et ipsius eligendi condicio. Papa eleccio debet esse virtuosa quia debet fieri quod libertate spiritus, ut in ea non sit propria ambicio, non carnalis affeccio, non odiosa machinacio, set Spiritus Sancti inspiracio, Act. 1[:24]: *Tu Domine, qui corda omnium nosti, ostende quem elegeris*. Ipsius quo electi condicio debet esse graciosa, quia preminere debet in virtutibus, sicut prefigurauit Saul, 1 Reg. 9[:2], quia preminebat reliquo populo et *ab humero et sursum,* quia in tribus: in discernendi sagacitate, in viuendi sanctitate, in regendi auctoritate.

¶ Igitur in isto actu tria concurre debent: intencio recta, forma canonica, concordia consona. Intencio recta est prima, ydoneam eligere ad Dei glorificacionem, ad ecclesie conseruacionem, ad subditorum reformacionem, ad populorum edificacionem. Set istam rectitudinem quandoque impediunt tria: ambiciosus appetitus ad seimpsum, carnalis affectus ad proximum, remissus neclectus ad Deum.

¶ Quo ad secundum que est forma canonica sciendum est quod primitus sciebant elecciones per signa, sicut patet in eleccione Saul et Dauid, Michi et Ambrosius, deinde per sortes cum oracione premissa, sicut patet Act. 1[:24]: *Tu Domine, qui [corda] nosti [omnium]*, etc. Set abrogatis sortibus propter fraudes qui fieri possit. Prouidet ecclesia de quadruplici forma que fit per inspiracionis scrutinium aut per compromissionis arbitrium que tria habetur in illa decretal., Extra, *De electione [et electi potestate],* c. *Quia propter*.

¶ Et quarta via est per prouisionis officium et superiorem faciendum si necesse fuerit. Necessarium probatur rei publice personas dignitatibus aptas eligere ne cui iusticia communis committitur parcialibus suorum affectibus corumpatur. Vnde narratur Solinus, quod consuetum fuit apud Iudeos ut nullus habens amicos eligeretur, neminis suos nutriret et alios despiceret. Vnde Augustinus in *Questionibus Orosii*,questio vltimo, illum cognosce missum a Deo qui non appetit. Psal. [14:5]: esse *qui pecuniam suam non* dat ut episcopatus honorem adquirat. Qualis debeat esse electus patet Gen. 41[:14]: Joseph fuit 30 annos quando primo stetit coram Pharone. Et Christus 30[[3]](#endnote-3) anni quando primo predicauit, Luc. 3[:23]. Et quando [Saul] primo regnauit, 1 Reg. 13[:1]. Et Ezechiel [1:3] quando primo prophanuit.

¶ Item, secundum Seneca, liber tercio, decl. 3, lex fuit apud Romanos cum filio tricenario patri patrimonium diuidat.

¶ Item, nota quod illa Cherubin que posuit Moyses in tabernaculam ex precepto Domini habebant vultus versus ad propiciatorium, Exod. 25[:18]. Set illa que posuit rex Salomon in templo habebant uultus versus ad exteriora domus. Enim, 2 Paralip. 3[:13], in figura quando qui ponuntur a Deo querit propiciacionem peccatorum; qui vero ponuntur ab homine uel per humanam industriam querit exteriora.

1. pocius ] F.80 *corr*. postea F.128. [↑](#endnote-ref-1)
2. ciconiam ] Aesop *corr*. ciruicum F.128. [↑](#endnote-ref-2)
3. 30 ] add. ~~et Ezechiel quando primo~~ F.128. [↑](#endnote-ref-3)